**ČLANAK I - Opće postavke**

Zagreb Film Festival održat će se ove godine šesnaesti put u kinu Europa i drugim kinima u Zagrebu od **11. do 18. studenog 2018**. godine s namjerom da hrvatskoj publici predstavi nove filmske autore s njihovim prvim ili drugim filmovima i potakne kreativne susrete međunarodnih i domaćih filmskih umjetnika te na taj način pozitivno utječe na razvoj filmske industrije i kulture u Hrvatskoj. Poseban festivalski fokus je na kinematografiji europskih zemalja.

**ČLANAK II - Program i uvjeti za prijavljivanje**

**Zagreb Film Festival** u natjecateljskom dijelu programa predstavit će međunarodnu selekciju prvih ili drugih filmova u dvije kategorije (dugometražni i kratkometražni film), selekciju kratkometražnih hrvatskih filmova u programu Kockice, selekciju filmova za mlade u programu PLUS i selekciju filmova nekadašnjih debitanata čiji su filmovi prikazani na ranijim izdanjima ZFF-a u programu Ponovno s nama.

**Dugometražni igrani film (međunarodna konkurencija)** - da bi bio primljen na razmatranje, film mora biti prvi ili drugi dugometražni film redatelja produciran u 2017. ili 2018. godini te mora biti duži od 70 minuta. U slučaju da je odabran u program, film može biti prikazan isključivo na DCP formatu. Prvim i drugim redateljskim filmom smatra se prvi ili drugi film redatelja namijenjen za kinoprikazivanje.

**Kratkometražni igrani film (međunarodna konkurencija)** - da bi bio primljen na razmatranje, film mora biti prvi ili drugi kratkometražni film redatelja produciran u 2017. ili 2018. godini te ne smije biti duži od 20 minuta. Prvim i drugim filmom redatelja/redateljice smatraju se njihovi profesionalni filmovi snimljeni tijekom ili nakon studija. **Mole se autori koji prijavljuju film da obavezno pošalju filmografiju u kojoj je to jasno naznačeno.** U suprotnom, prijava se neće razmatrati.

Nije moguće prijaviti animirane, eksperimentalne i dokumentarne filmove.

**KOCKICE - Kratkometražni hrvatski igrani film** – na razmatranje se primaju svi hrvatski igrani filmovi u trajanju do 30 minuta koji su producirani u 2017. i 2018. godini. Da bi bili primljeni na razmatranje, prethodno prikazivanje tolerira se jedino ukoliko je riječ o prikazivanju na Danima hrvatskog filma i samo jedno prikazivanje u sklopu jednog od hrvatskih filmskih festivala, ali isključivo u nenatjecateljskom programu. Prednost kod selekcije imaju filmovi kojima bi prikazivanje na Zagreb Film Festivalu bila hrvatska premijera. **Redatelji/ice koji imaju snimljen dugometražni film**, ne mogu prijaviti film u program Kockice.

**PLUS** – selekciju od pet dugometražnih filmova za mlade bira selekcijski žiri od 12-15 srednjoškolaca. Predselekcijski popis filmova bira se direktnim pozivom organizatora ZFF-a, prijave nisu moguće.

**PONOVNO S NAMA** – selekciju od pet do sedam dugometražnih filmova bira direktno

organizator ZFF-a, prijave nisu moguće.

Rok za prijave filmova u međunarodnom natjecateljskom programu je 19. kolovoz 2018. godine. **Rok za prijave** filmova u natjecateljskom programu **Kockice** je **24. rujan 2018. godine**. Prijavljivanje je **besplatno**. U prijavi putem online formulara, obavezno je omogućiti pristup online *screeneru* putem neke od postojećih video platformi, poveznica mora biti zaštićena lozinkom i aktivna do završetka selekcijskog procesa.

U natjecateljskom programu mogu sudjelovati samo filmovi koji su završeni **nakon 1. siječnja 2017.**

**ČLANAK III - Selekcija i projekcije**

Za natjecateljski program, selekcijska komisija odabrat će 13 dugometražnih igranih filmova te 10 do 12 međunarodnih kratkometražnih i 10 do 12 hrvatskih kratkometražnih filmova (Kockice). Svaki od odabranih filmova bit će prikazan najviše tri puta tijekom festivala. Svi odabrani filmovi bit će prikazani u originalnoj verziji s hrvatskim titlovima. Filmovi u hrvatskoj produkciji moraju biti titlovani na engleski jezik. Nakon što festivalski selekcijski odbor pregleda sve filmove i napravi konačan izbor, organizatori festivala će o tome obavijestiti autore pozivnim pismom.

Svi autori odabranih filmova bit će o tome obaviješteni najkasnije do 21. listopada 2018.

**Svi filmovi iz natjecateljskog programa, izuzev hrvatske produkcije, do početka Zagreb Film Festivala ne smiju biti javno prikazani na teritoriju Republike Hrvatske.**

Filmovi koji promiču rasizam, bilo koje oblike netrpeljivosti ili pornografiju ne ulaze u festivalsku selekciju.

**ČLANAK IV - Žiri i nagrade**

Međunarodni žiri za međunarodni dugometražni natjecateljski program sastavljen je od najmanje tri filmska profesionalca i dodijelit će nagradu:

**Zlatna kolica** za najbolji dugometražni igrani film. Uz nagradu, redatelju/redateljici najboljeg dugometražnog igranog filma bit će uručena i novčana nagrada.

Međunarodni žiri za međunarodni kratkometražni natjecateljski program te natjecateljski program Kockice sastavljen je od najmanje tri filmska profesionalca i dodijelit će 2 nagrade:

**Zlatna kolica** za najbolji kratkometražni igrani film. Uz nagradu, redatelju/redateljici najboljeg kratkometražnog igranog filma bit će uručena i novčana nagrada.

**Zlatna kolica** za najbolji hrvatski film u programu *Kockice.* Uz nagradu, redatelju/redateljici najboljeg filma u programu Kockice bit će uručena i novčana nagrada koju osigurava Hrvatsko društvo filmskih redatelja.

Žiri sastavljen od predstavnika triju domaćih krovnih filmskih udruga (filmskih djelatnika, redatelja i producenata) dodijelit će nagradu najboljem filmu u programu *Ponovno s nama.*

**Zlatni bicikl** za najbolji film u programu Ponovno s nama.

Žiri od pet srednjoškolaca dodijelit će nagradu za najbolji film u programu **PLUS**. Uz nagradu, redatelju/redateljici najboljeg filma u programu PLUS bit će uručena i novčana nagrada.

Rok za uplatu novčanih nagrada je 60 dana od dana objave nagrađenih autor(ic)a.

**ČLANAK V - Press materijali**

Nakon obavijesti o selekciji festival će zatražiti press materijal za svaki odabrani film, ukoliko ga ranije nije zaprimio, koji mora sadržavati sljedeće:

Najmanje 3 fotografije visoke rezolucije iz filma

Fotografiju redatelja

Sadržaj filma

Poster, informativni letak s kratkim sinopsisom i informacijama o produkciji

Dijalog listu (na engleskom i na originalnom jeziku filma)

Listu festivala i nagrada te drugih relevantnih podataka koji se mogu koristiti za promociju filma

Slanjem navedenih materijala, producent ili redatelj, ovlašćuje festival za korištenje i objavljivanje svih navedenih materijala u katalogu festivala te korištenje materijala u pisanim medijima i na TV-u (najviše do 3 min. filma) za promociju festivala u medijima.

**ČLANAK VI - Transport kopija**

Poželjno je da sve kopije dugometražnih igranih filmova te kopije kratkih odnosno dokumentarnih filmova stignu do 1. studenog 2018. ili kasnije prema dogovoru s distributerom ili producentom, na festivalsku adresu. Kopije moraju imati engleske titlove, izuzev filmova na engleskom jeziku.

**Festival pokriva troškove transporta festivalske kopije u oba smjera, osim u slučaju kada kopija putuje s drugog festivala ili na drugi festival. U tom slučaju, festival dijeli troškove transporta s drugim festivalom.**

Paket mora biti označen sljedećim navodom: Bez komercijalne vrijednosti, za kulturnu uporabu. Kopije filmova bit će vraćene najkasnije 2 tjedna po završetku festivala ukoliko nije drugačije dogovoreno s distributerom ili producentom.

Selekcijski odbor festivala zadržava pravo odbijanja kopija loše tehničke kvalitete koje time mogu prouzročiti eventualne probleme tijekom projekcije.

**ČLANAK VII - Gostovanje redatelja**

Redatelji čiji su filmovi ušli u natjecateljski program pozivaju se da budu gosti festivala.

Redatelje će kontaktirati festivalski ured za goste.

**ČLANAK VIII - Kopije za arhivu**

DVD *screeneri* svih prijavljenih filmova spremaju se u festivalsku arhivu u svrhu dokumentacije, a svako komercijalno iskorištavanje materijala iz arhive strogo je zabranjeno.

**ČLANAK IX - Završne odredbe**

Navedeni Pravilnik je napisan na hrvatskom i engleskom jeziku. U slučaju nejasnoća pri interpretaciji teksta, hrvatska verzija se uzima kao polazište. Stavke koje nisu obuhvaćene ovim Pravilnikom razmatrat će izravno organizatori festivala u skladu s opće utvrđenim Pravilnikom. Svi sudionici festivala prihvaćaju ovaj Pravilnik. U slučaju tužbi, za sva pitanja vezana uz festival, nadležan je isključivo stvarno nadležni sud u Zagrebu.